ประกาศคณะกรรมการกำกับหลักทรัพย์และตลาดหลักทรัพย์ ที่ กธ. 11/2561 เรื่อง การกำหนดลักษณะการให้บริการที่ไม่ถือเป็นการประกอบธุรกิจศูนย์ซื้อขายสินทรัพย์ดิจิทัล นายหน้าซื้อขายสินทรัพย์ดิจิทัล หรือผู้ค้าสินทรัพย์ดิจิทัล

ประกาศคณะกรรมการกำกับหลักทรัพย์และตลาดหลักทรัพย์
ที่ กธ. ๑๑/๒๕๖๑
เรื่อง
การกำหนดลักษณะการให้บริการที่ไม่ถือเป็นการประกอบธุรกิจ
ศูนย์ซื้อขายสินทรัพย์ดิจิทัล
นายหน้าซื้อขายสินทรัพย์ดิจิทัล
หรือผู้ค้าสินทรัพย์ดิจิทัล[๑]
 

อาศัยอำนาจตามความในมาตรา
๓ และมาตรา ๑๐ (๑) แห่งพระราชกำหนดการประกอบธุรกิจสินทรัพย์ดิจิทัล พ.ศ. ๒๕๖๑
คณะกรรมการ ก.ล.ต. ออกประกาศไว้ ดังต่อไปนี้

ข้อ ๑ การให้บริการของธนาคารแห่งประเทศไทยที่มีลักษณะเป็นศูนย์ซื้อขายสินทรัพย์ดิจิทัลนายหน้าซื้อขายสินทรัพย์ดิจิทัล
หรือผู้ค้าสินทรัพย์ดิจิทัล ที่จำกัดเฉพาะสินทรัพย์ดิจิทัลที่ออกและดำเนินการโดยธนาคารแห่งประเทศไทย
ไม่ถือเป็นการประกอบธุรกิจศูนย์ซื้อขายสินทรัพย์ดิจิทัลนายหน้าซื้อขายสินทรัพย์ดิจิทัล
หรือผู้ค้าสินทรัพย์ดิจิทัล

ข้อ
๒ การให้บริการแลกเปลี่ยนโทเคนดิจิทัลในลักษณะที่ครบถ้วนดังต่อไปนี้
ไม่ถือเป็นการประกอบธุรกิจศูนย์ซื้อขายโทเคนดิจิทัล นายหน้าซื้อขายโทเคนดิจิทัล
หรือผู้ค้าโทเคนดิจิทัล
(๑) โทเคนดิจิทัลที่ให้บริการแลกเปลี่ยนต้องมีลักษณะที่ครบถ้วนดังนี้
(ก)
เป็นโทเคนดิจิทัลอย่างใดอย่างหนึ่งดังนี้
๑.
โทเคนดิจิทัลที่มีการกำหนดสิทธิในการได้มาซึ่งสินค้าหรือบริการที่เฉพาะเจาะจง
๒.
โทเคนดิจิทัลที่มีการกำหนดสิทธิในการได้มาซึ่งสิทธิตาม ๑.
(ข) สินค้าหรือบริการตาม (๑) (ก)
๑. หรือ (๑) (ก) ๒. พร้อมที่จะให้ผู้ถือใช้ประโยชน์ได้ทันทีในวันที่แลกเปลี่ยน
(๒) เป็นการแลกเปลี่ยนระหว่างโทเคนดิจิทัลประเภทเดียวกันเท่านั้น

ข้อ ๓ การให้บริการซื้อหรือขายสินทรัพย์ดิจิทัลในลักษณะที่ครบถ้วนดังต่อไปนี้
ไม่ถือเป็นการประกอบธุรกิจนายหน้าซื้อขายสินทรัพย์ดิจิทัลหรือผู้ค้าสินทรัพย์ดิจิทัล
(๑) การให้บริการซื้อหรือขายเฉพาะสินทรัพย์ดิจิทัลที่ผู้ออกกำหนดมูลค่าไว้กับสกุลเงินบาทในอัตราคงที่และผู้ออกมีกลไกที่ชัดเจนในการคงมูลค่าที่กำหนดไว้ดังกล่าว
(๒) การให้บริการซื้อหรือขายสินทรัพย์ดิจิทัลกับเงินบาทตามมูลค่าที่กำหนดไว้ใน
(๑) เท่านั้น
(๓) ต้องรับชำระเงินค่าซื้อหรือขายสินทรัพย์ดิจิทัลผ่านสถาบันการเงินตามกฎหมายว่าด้วยการป้องกันและปราบปรามการฟอกเงิน

ข้อ
๔ ประกาศนี้ให้ใช้บังคับตั้งแต่วันที่
๑๖ มิถุนายน พ.ศ. ๒๕๖๑ เป็นต้นไป


ประกาศ
ณ วันที่ ๗ มิถุนายน พ.ศ. ๒๕๖๑
วรวิทย์
จำปีรัตน์
ประธานกรรมการ
คณะกรรมการกำกับหลักทรัพย์และตลาดหลักทรัพย์






วิวรรธน์/จัดทำ
๒๐ มิถุนายน
๒๕๖๑


[๑] ราชกิจจานุเบกษา
เล่ม ๑๓๕/ตอนพิเศษ ๑๓๘ ง/หน้า ๙/๑๕ มิถุนายน ๒๕๖๑